《春意》
宋代·冯山

赏花不须折，一折春思阑。饮酒不必醉，一醉无馀欢。

相知共清赏，所属聊孤弹。朝繁坐临池，暮惜行绕栏。

醒醉无异趣，开落同一观。邻花隔墙悲，憔悴枝叶单。

邻翁贪酩酊，疾起春向残。但知芳菲意，常作悠久看。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。